Man sterf ná gemeenskappe botsArgieffoto ŉ Man wat Donderdag geskiet en gewond is tydens ŉ konfrontasie tussen die Indiër-gemeenskap van Lenasia en inwoners van Thembelihle in Johannesburg het in die hospitaal aan sy beserings beswyk. “Die situasie in die gebied was kalm vanoggend,” het lt. Kay Makhubela, polisiewoordvoerder, Vrydag gesê. “Daar was vroeër vanoggend ŉ groep mense wat weer die strate wou invaar, maar hulle het van plan verander toe hulle die polisie sien. Die polisie sal in die gebied bly.” Maroela Media het Donderdag berig die Indiër-gemeenskap het die inwoners van Thembelihle gekonfronteer nadat hulle glo elektrisiteitbokse in die omgewing wou afbrand. “Terwyl die polisie besig was om die situasie te beheer, het inwoners van Thembelihle die groep van Lenasia met klippe bestook,” het Makhubela Donderdag gesê. “ŉ Man van Lenasia het vermoedelik sy vuurwapen uitgehaal en op die Thembelihle-inwoners geskiet. Twee mense is beseer.” Makhubela het gesê die 47-jarige man is in hegtenis geneem op aanklag van poging tot moord. Hy sal na verwagting Vrydag in die Protea-landdroshof verskyn. Volgens Makhubela het die Thembelihle-inwoners voor die voorval ŉ vergadering gehou nadat hulle verlede week oor dienslewering betoog het. Na afloop van die vergadering het hulle verbygaande voertuie in die pad met klippe bestook en gedreig om die elektrisiteitsbokse af te brand.